Document ID: 32004L0057

Komisijas Direktīva 2004/57/EK
(2004. gada 23. aprīlis)
par pirotehnikas izstrādājumu un dažu munīcijas izstrādājumu identifikāciju saistībā ar Padomes Direktīvu 93/15/EEK par noteikumu saskaņošanu attiecībā uz civilām vajadzībām paredzēto sprāgstvielu laišanu tirgū un pārraudzību
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 5. aprīļa Direktīvu 93/15/EEK par noteikumu saskaņošanu attiecībā uz civilām vajadzībām paredzēto sprāgstvielu laišanu tirgū un pārraudzību [1], un jo īpaši tās 13. panta 3. punktu,
tā kā:
(1) Direktīvu 93/15/EEK piemēro sprādzienbīstamām vielām un izstrādājumiem, kurus par tādiem uzskata saskaņā ar Apvienoto Nāciju Organizācijas Ieteikumiem par bīstamo preču pārvadāšanu un uz kuriem attiecas minēto ieteikumu 1. klase. Tomēr skaidri noteikts, ka minētā direktīva neattiecas uz pirotehnikas izstrādājumiem.
(2) Tādēļ, lai nodrošinātu Direktīvas 93/15/EEK vienādu piemērošanu visā Kopienā, ņemot vērā attiecīgos Apvienoto Nāciju Organizācijas ieteikumus, jāidentificē tie izstrādājumi, kurus uzskata par pirotehniskiem.
(3) Daži izstrādājumi, uz kuriem attiecas Apvienoto Nāciju Organizācijas Ieteikumu 1. klase, pilda divējādas funkcijas, jo tos var izmantot gan kā sprāgstvielas, gan kā pirotehnikas izstrādājumus. Tādēļ Direktīvas 93/15/EEK vienotas piemērošanas labad jāparedz minēto izstrādājumu identifikācija pēc to dominējošajām pazīmēm, t. i., kā sprāgstvielas vai kā pirotehnikas izstrādājumi.
(4) Šajā direktīvā paredzētie pasākumi ir saskaņā ar atzinumu, ko sniegusi Komiteja, kura izveidota saskaņā ar Direktīvas 93/15/EEK 13. pantu,
IR PIEŅĒMUSI ŠO DIREKTĪVU.
1. pants
Šīs direktīvas I pielikumā Direktīvas 93/15/EEK 1. panta 3. punkta otrā un daļēji arī trešā ievilkuma īstenošanas vajadzībām uzskaitīti tie izstrādājumi, kuri attiecīgajos Apvienoto Nāciju Organizācijas ieteikumos uzskatīti par pirotehnikas izstrādājumiem vai munīciju.
2. pants
Šīs direktīvas II pielikumā uzskaitīti izstrādājumi, attiecībā uz kuriem Direktīvas 93/15/EEK 1. panta 3. punkta otrā ievilkuma īstenošanas vajadzībām jānosaka, vai tie ir pirotehnikas izstrādājumi vai sprāgstvielas.
3. pants
1. Dalībvalstis vēlākais līdz 2004. gada 31. decembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis nekavējoties iepazīstina Komisiju ar minēto tiesību aktu noteikumiem un ar minēto aktu un šīs direktīvas atbilstības tabulu.
Dalībvalstis piemēro minētos noteikumus no 2005. gada 31. janvāra.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāmas šādas atsauces.
2. Dalībvalstis iepazīstina Komisiju ar valsts tiesību aktu galvenajiem noteikumiem, ko tās pieņem jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2004. gada 23. aprīlī

Labels: 7
3
8
1